Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ф.Џ., поднесена против Општина Тетово, на 29.09.2025 година го донесе следното

**Р Е Ш Е Н И Е**

Жалбата изјавена од Ф.Џ., поднесена против Општина Тетово, заведена во архивата на Агенцијата за заштита на правото на слободен пристап до информациите од јавен карактер под бр.08-509 на 26.09.2025 година **СЕ ОТФРЛА како недопуштена**.

**О Б Р А З Л О Ж Е Н И Е**

Ф.Џ., како што наведува во својата Жалба, на 27.08.2025 година, преку е-маил, поднел Барање за слободен пристап до информации од јавен карактер до Општина Тетово и ги барал следните информации:

„Список на вработени од Општина Тетово преку приватна агенција „Џоб 2011“ за 2022, 2023, 2024 и 2025 година (вклучувајќи: имиња и презимиња, функцијата на која се ангажирани и плата).

Список на вработени од ЈКП „Шари“ преку приватна агенција „Џоб 2011“ за 2024 и 2025 година (вклучувајќи: имиња и презимиња, функцијата на која се ангажирани и плата).

Список на вработени од ЈКП „Тетово Транспорт“ преку приватна агенција „Џоб 2011“ за 2022, 2023, 2024 и 2025 година (вклучувајќи: имиња и презимиња, функцијата на која се ангажирани и плата)“.

Меѓутоа, во прилог на Жалбата бр.08-509 од 26.09.2025 година е доставено предметното Барање, кое е насловено **до три иматели на информации**, односно „До: Општина Тетово, ЈКП „Шари“ и ЈП „Тетово Транспорт“.

Со истото, **од трите иматели на информации се бараат следните информации**:

„1. Испратете ни го списокот на вработени во Општина Тетово преку договорот со Агенцијата „Privat Job 2011“ за 2022 година, вклучувајќи: имиња и презимиња, функцијата на која се ангажирани и нивната плата.

2. Испратете ни го списокот на вработени во Општина Тетово преку договори со Агенцијата „Privat Job 2011“ за 2023 година, вклучувајќи: имиња и презимиња, функцијата на која се ангажирани и нивната плата.

3. Испратете ни го списокот на вработени од Општина Тетово преку договорот со Агенцијата „Privat Job 2011“ за 2024 година, вклучувајќи: имиња и презимиња, функцијата на која се ангажирани и плата.

4. Испратете ни го списокот на вработени од Општина Тетово преку договорот со Агенцијата „Privat Job 2011“ за 2025 година, вклучувајќи: имиња и презимиња, функцијата на која се ангажирани и плата.

5. Испратете ни го списокот на вработени од ЈКП „Шари“ преку договорот со Агенцијата „Privat Job 2011“ за 2024 година, вклучувајќи: имиња и презимиња, функцијата на која се ангажирани и плата.

6. Испратете ни го списокот на вработени од ЈКП „Шари“ преку договорот со Агенцијата „Privat Job 2011“ за 2025 година, вклучувајќи: имиња и презимиња, функцијата на која се ангажирани и плата.

7. Испратете ни го списокот на вработени од ЈП „Тетова Транспорт“ преку договорот со Агенцијата „Privat Job 2011“ за 2022 година, вклучувајќи: имиња и презимиња, функцијата на која се ангажирани и плата.

8. Испратете ни го списокот на вработени од ЈП Тетова Транспорт преку договорот со Агенцијата „Privat Job 2011“ за 2023 година, вклучувајќи: имиња и презимиња, функцијата на која се ангажирани и плата.

9. Испратете ни го списокот на вработени од ЈП „Тетова Транспорт“ преку договорот со Агенцијата „Privat Job 2011“ за 2024 година, вклучувајќи: имиња и презимиња, функцијата на која се ангажирани и плата.

10. Испратете ни го списокот на вработени од ЈП „Тетова Транспорт“ преку договорот со Агенцијата „Privat Job 2011“ за 2025 година, вклучувајќи: имиња и презимиња, функцијата на која се ангажирани и платата.

Предметната Жалба е поднесена поради добиен нецелосен одговор од Општина Тетово. Останатите иматели на информации до кои е испратено Барањето не се споменуваат во Жалбата.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Согласно член 104 став 1 од Законот Законот за општата управна постапка “Странката има право на правна заштита против секое управно дејствие или пропуштање на управно дејствие, ако тврди дека со тоа дејтвие или пропуштање се повредени нејзините права или правни интереси“.

Согласно член 105 став 1 од Законот за општата управна постапка “Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“.

Жалбата се поднесува против поединечен акт.

Во конкретниот случај, Барателот наместо да поднесе Жалба за поединечно Барање доставено до еден Имател на информации, тој изјавил Жалба против еден имател на информации, а по поднесено Барање до три иматели на информации – Општина Тетово, ЈКП „Шари“ и ЈП „Тетово Транспорт“, што истата ја прави недопуштена.

Исто така, во поднесената Жалба, Барателот на информациите наведува дека во Одговорот на барање од Општина Тетово бр.19-12453/2 од 23.09.2025 година „Податоците не ни се доставени се како што ги побаравме...“, без да назначи дали сите 10 точки од Барањето, доставено до Општина Тетово, ЈКП „Шари“ и до ЈП „Тетово Транспорт“, се адресирани само до Општина Тетово.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена

**Директор**

**ПламенкаБојчева**